*Mandag den 28. august 2023*

**Kære repræsentantskab**

Afdelingsbestyrelsen for Bellahøj I og II anbefaler repræsentantskabet at støtte beboerne på Bellahøj og stemme NEJ til SAB´s organisationsbestyrelses forslag på det ekstraordinære repræsentantskabsmøde den 30. august 2023.  Der er brug for at stoppe op og omtænke helhedsplanen.

Hvis organisationsbestyrelsens vinder afstemningen, betyder det ikke alene, at SAB og KAB kan fortsætte projekteringen af den urimeligt dyre helhedsplan. Det betyder også at repræsentantskabet sender mange beboere på Bellahøj ud i permanent genhusning og dyre flytninger med nye indskud. Og måske vil beboerne en gang få tilbudt at flytte tilbage til Bellahøj til lejligheder, hvor huslejen er steget 110 % og de igen skal betale indskud.

SAB har brugt 200 mio. kr., svarende til 400.000 kr. pr. husstand på Bellahøj til undersøgelser og projektering. Udgifter beboerne ikke har godkendt. Med et ja til organisationsbestyrelsens forslag vil SAB få godkendt disse udgifter, så regningen kan sendes videre til beboerne.

På den måde kan SAB trumfe beboerdemokratiet og sende millionstore regninger, der aldrig er godkendt af beboerne, videre til beboerne.

Hvis SAB´s repræsentantskab på organisationsbestyrelsens anbefaling kan få beboere til at fratage beboere rettigheder og stemme dem ud til permanent genhusning, så vil det også kunne ske for andre, der er kritiske overfor løbske renoveringer, dårligt fungerende drift og vedligehold eller tager beboerdemokratiske beslutninger, der ikke passer SAB´s organisationsbestyrelse.

SAB har travlt. De vil gerne have beboerne ud. Helst til permanent genhusning.

I de tre såkaldte sammenstyrtningstruede huse, hvor beboerne skal ud til permanent genhusning er der 149 lejligheder – og sjovt nok bor 7 personer fra den aktive afdelingsbestyrelse der.

SAB har i 2022 forsøgt på mange måder at sætte beboerne ud. SAB meddelte beboerne, at de ville blive sagt op i løbet af efteråret 2022. Men de skulle lige have kommunens godkendelse. Det fik de ikke. Husene var ikke sammenstyrtningstruede og SAB´s tekniske undersøgelser var mangelfulde.

Den 16. november 2022 skrev enhedschef og statiker i kommunens afdeling for Afslutning af Byggesager til KAB:

*Der er endnu en gang, desværre ikke fundet juridisk belæg for at lave det omtalte påbud på forhånd. Det er netop meldingen fra vores jurister hos bygningsmyndigheden(igen).*

SAB’s rådgivere har målt på en model af husene i en vindtunnel. Det gør man, når man projekterer en bygning.

Man måler bygningers stabilitet ved at måle direkte på bygningerne.

Beboerne på Bellahøj besluttede at få foretaget målinger direkte på husene. Det koster 750.000 kr. som beboerne har bevilget på beboermøde. Målingerne kan afklare om husene virkelig er sammenstyrtningstruede. Men SAB kæmper imod.

Hvorfor modarbejder SAB, der kalder sig et socialt ansvarligt boligselskab og gerne vil være venner med beboerne, indædt at varetage lejernes interesser og få foretaget målinger direkte på bygningerne? Er SAB bekymret for at målingerne viser, der ikke er noget galt med husene og beboerne derfor ikke kan sættes ud permanent?

Afdelingsbestyrelsen har med advokatbistand og teknisk bistand klaget til kommunen. I klagen indgår forslaget om at foretage målinger direkte på bygningerne. før man tager så vidtrækkende beslutninger.

Sagen vedr. målinger direkte på bygningerne ligger i Københavns Kommune og er ikke afgjort endnu.

Et JA til Organisationsbestyrelsens forslag vil betyde, at SAB/KAB vil bruge yderligere 80 mio. kr. på projektering af et måske overflødigt forstærkningsprojekt frem til november 2024 i stedet for at måle på bygningerne. Også af den grund er det nødvendigt med besindighed og omtanke at bakke op om den beslutning, som beboerne på Bellahøj har truffet på afdelingsmødet i foråret og bekræftet ved urafstemning i juni måned: Helhedsplanen skal omtænkes.

Husk hvis det lykkes at trumfe beboerdemokratiet på Bellahøj kan det også ske andre steder. Din afdeling kan blive den næste.

Hvis du er valgt på afdelingsmødet, skal du tilmelde dig senest den 28. august via SAB´s link [www.sab-bolig.dk/beboervalgt/rep-23/tilmelding](http://www.sab-bolig.dk/beboervalgt/rep-23/tilmelding)

Hvis du er valgt eller udpeget i afdelingsbestyrelsen, kan du tilmelde dig eller møde på den 30. august kl. 12.00 eller møde op til repræsentantskabsmødet i KAB-huset.

Indkaldelsen blev udsendt uden vi havde mulighed for at få vores synspunkter med. Det var først med hjælp fra Københavns Kommune, at vi fik mulighed for at få sendt dette brev til repræsentantskabet ud.

Det er aftalt med SAB, at dette sendes ud mandag den 28. august.

Med venlig hilsen

Afdelingsbestyrelsen for Bellahøj I og II.